उसका इस तरह से घूमना मेरे लिए मंडराने से अधिक नहीं था। शायद मैं इतना ही जानती थी कि तितलियाँ कहीं दूर से उड़ कर आती हैं, रंग-बिरंगे फूलों से मिलने और उनके रंगों के संग घुल -मिल जाती हैं पर इस तितली को जब पत्तियों के झुरमुट से मैंने बाहर निकलते हुए देखा तो मैंने गौर किया कि उसका घूमना सिर्फ मंडराना नहीं था। उसकी उड़ान में एक तलाश थी; किसी की प्रतीक्षा थी और मेरे देखते-देखते काली तितली की वह तलाश ... इंतज़ार खत्म हो गया। मैंने देखा ठीक उसके जैसी ही एक और काली तितली जिसके परों पर ठीक वैसे ही लेमन फ्लोरोसेंट रंग के गोले थे, उड़ कर चली आयी थी इस तितली के पास और इसे देखते ही आकर ठहर गई।